**Nummer:** 2718

**Titel:** Renovation

**Kort titel:** Reno

**Status:** GOD

**Godkendelsesperiode:** 01-01-2004 og fremefter

**Beskrivelse af jobområdet**

**Definition af jobområdet**

Inden for renovation udføres der opsamling, håndtering, sortering og transport af forskellige affaldstyper på køretøjstyper specielt indrettet til de respektive affaldstyper. Der anvendes hjælpeudstyr af forskellig beskaffenhed til opsamling og komprimering af affald og til opsamling af flydende affald. Der anvendes lastbiler med over 3,5 tons totalvægt – med og uden påhængskøretøj - og varebiler, som typisk har en tilladt totalvægt op til 3,5 tons.

Jobområdet omfatter tillige slamsugning og spuling af kloaker og andre anlæg.

Renovation udføres typisk for fremmed regning (vognmandskørsel) og i få tilfælde for egen regning (firmakørsel). Jobområdet er kendetegnet af mellemstore virksomheder og få store virksomheder, men der foretages også renovationsopgaver af meget små virksomheder som fx ejendomsselskaber og boligforeninger.

Opgaverne i forbindelse med renovation udføres af medarbejdere, der har opnået kompetencen gennem en kombination af virksomhedsoplæring og deltagelse på kurser, af faglærte chauffører samt af administrative medarbejdere, mellemledere og selvstændige.

Der skønnes at være beskæftiget ca. 5.000 inden for jobområdet.

Der findes myndighedskrav for at føre lastbil, lastbil med påhængskøretøj og for unge førere under 21 år af lastbil, fastsat af Rigspolitiet.

Beredskabsstyrelsen og Færdselsstyrelsen har fastsat myndighedskrav for medarbejdere, der transporterer farligt gods på landevej.

Arbejdstilsynet har fastsat regler for erhvervelse af krancertifikat til lastbilmonterede kraner.

Færdselsstyrelsen fastsætter krav til personer, der ønsker tilladelse til at drive vognmandsvirksomhed.

Arbejdstilsynet har udstedt omfattende anvisninger for varetagelse af områdets arbejdsopgaver.

**Typiske arbejdspladser inden for jobområdet**

Inden for jobområdet arbejdes med lastbiler til bortskaffelse af:

* Dagrenovation.
* Erhvervsaffald.
* Sygehusaffald.
* Storskrald.
* Olie- og kemikalieaffald.

Endvidere arbejdes der med slamsugning.

De typiske arbejdspladser beskæftiger sig med flere forskellige typer af affaldstransport.

Jobområdet omfatter følgende brancheområder:

* Dagrenovation.
* Erhvervsaffald.
* Sygehusaffald.
* Storskrald.
* Ophalercontainer/front loader.
* Olie- og kemikalieaffald.
* Slamsugning.

Der findes typisk disse jobfunktioner inden for området:

* Chauffører med primært operative opgaver.
* Skraldemænd.
* Administrative medarbejdere med primært opgaver inden for ordremodtagelse og planlægning.
* Mellemledere som fx kørselsforvaltere og planlæggere.
* Selvstændige vognmænd.

**Medarbejderne på arbejdspladserne inden for jobområdet**

De fleste renovationschauffører er tillærte. Mange har AMUs grunduddannelse som chauffør som baggrund. Ca. 5% har en faglært uddannelse som renovationschauffør.

For de fleste renovationschauffører kræves det - ud over kørekort - at de har en række certifikater for at kunne udføre deres erhverv. Det kan dreje sig om:

ADR-bevis til vejtransport af farligt gods.

Krancertifikat til lastbilmonteret kran D.

Rigtig mange renovationschauffører har erhvervet disse certifikater i AMU-systemet.

Det forventes, at EU fastsætter krav om en obligatorisk grund- og efteruddannelse for erhvervschauffører, som vil omfatte:

Videreuddannelse i rationel kørsel med vægt på sikkerhed.

Kompetence i lastning og sikring af gods.

Kompetence i anvendelse af transportens regler, herunder køre- og hviletidsbestemmelser.

Sundhed, færdselssikkerhed og miljøsikkerhed, service og logistik.

Efteruddannelse for alle erhvervschauffører hvert 5. år inden for ovennævnte områder.

De administrative medarbejdere har typisk en erhvervsuddannelse inden for handels- og kontorområdet.

Mellemledere - fx kørselsforvaltere - bliver ofte rekrutteret blandt de chauffører, som har erhvervet sig teoretiske kvalifikationer eller blandt de administrative medarbejdere.

De medarbejdere, der søger eller har beskæftigelse inden for jobområdet har generelle og personlige kompetencer, specifikt læse-, skrive-, regne- og IT-kompetencer, således at de kan anvende og varetage registrerings-, kontrol- og planlægnings- og beregningsopgaver.

De typiske operative medarbejdere inden for renovationsområdet er mænd. Området beskæftiger nogle flygtninge og indvandrere.

Mange operative medarbejdere inden for jobområdet har problemer med de grundlæggende almene færdigheder, såsom at læse, skrive og regne. Der er ligeledes et behov for grundlæggende IT-kompetencer.

**Arbejdsorganisering på arbejdspladserne inden for jobområdet**

Inden for dagrenovationsområdet og ved slamsugning arbejdes der typisk i team, mens resten af områderne typisk udføres som enearbejde.

**Beskrivelse af de tilhørende arbejdsmarkedsrelevante kompetencer**

**Eftersyn og vedligeholdel af renovationsområdets transportmateriel**

**Kort beskrivelse af kompetencen og dens anvendelse i jobområdet**

Medarbejderen kan vedligeholde og efterse sit transportmateriel, som materiellets manual og virksomhedens politik på området foreskriver, og medarbejderen skal kende de krav, som færdselsloven stiller samt være opmærksom på Arbejdstilsynets anvisninger.

Der kræves en grundlæggende læsekompetence.

**Teknologi og arbejdsorganisering**

Transportmateriel gennemgår en stadig teknologisk udvikling. Den enkelte medarbejder har ansvaret for at foretage de eftersyn og den vedligeholdelse, som materiellets manual og virksomhedens politik på området foreskriver samt efter Arbejdstilsynets anvisninger.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

**Kompetencens udbredelse på arbejdspladser i jobområdet**

Kompetencen skal beherskes af alle operative medarbejdere inden for jobområdet.

**Beskrivelse af de tilhørende arbejdsmarkedsrelevante kompetencer**

**Levering af kvalitet og service inden for renovationsområdet**

**Kort beskrivelse af kompetencen og dens anvendelse i jobområdet**

Medarbejderen besidder nødvendig samarbejdsevne, sproglige og kommunikative kompetencer, der bidrager til god kundeservice i henhold til virksomhedens kvalitetsprofil. Medarbejderen ved hvordan man foretager konfliktafværgelse.

Medarbejderen har kendskab til fremmede kulturer, og kan anvende denne viden i forbindelse med forståelse for virksomhedens og medarbejdernes kulturelle forskelligheder.

**Teknologi og arbejdsorganisering**

Medarbejderen har en bred kundekontakt og fungerer som virksomhedens ansigt udadtil. Derfor er korrekt personlig fremtræden, kundeservice, samarbejdsevne og kommunikationsevne meget væsentlige.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

**Kompetencens udbredelse på arbejdspladser i jobområdet**

Kvalitetssikringssystemer vinder større og større indpas, især på mellemstore og store virksomheder inden for området.

Kundeservice er af afgørende betydning for de virksomheder inden for området, hvor der er direkte kundekontakt.

**Beskrivelse af de tilhørende arbejdsmarkedsrelevante kompetencer**

**Renovation**

**Kort beskrivelse af kompetencen og dens anvendelse i jobområdet**

De kompetencer, der er fælles med grundlæggende og brede kompetenceområder inden for transportområdet, erhverves i kompetenceområderne Grundkompetence Chauffør – gods og i Godstransport ad landevej.

Renovationschaufføren kan, på baggrund af sit kendskab til affaldsregulativer, bekendtgørelser om bortskaffelse, planlægning og registrering af affald, herunder husstands- og erhvervsaffaldsregulativer medvirke til, at renovationen udføres korrekt i henhold til gældende regler på området, og under hensyntagen til renovationskøretøjernes drift, eftersyn og vedligeholdelse.

Der arbejdes med:

* Dagrenovation, herunder specielle systemer såsom centralsugningsanlæg
* Erhvervsaffald. Erhvervsaffald er en fælles betegnelse for affaldstyper, dækkende en bred mængde, ofte kvantitativt store vidt forskellige komponenter, indsamlet hos erhvervsvirksomheder eksempelvis restprodukter fra industriel produktion eller byggepladser.
* Erhvervsaffaldets håndtering kræver af sikkerhedsmæssige årsager dyb indsigt i mangfoldige affaldstyper af vidt forskellig karakter.
* Sygehusaffald. Sygehusaffald er en fælles betegnelse for alle de affaldstyper, af vidt forskellig karakter, som udgår fra landets sygehuse. Håndtering af sygehusaffald kræver, af hygiejniske årsager, meget omhyggelig overholdelse af alle gældende sikkerhedsmæssige forskrifter.
* Storskrald. Storskrald er en fælles betegnelse for affaldstyper, dækkende privat indbo, byggeaffald og haveaffald.
* Ophalercontainer/front loader. Ophalercontaineren er meget brugt ved transporter af store affaldsmængder fx byggeaffald m.m. Ophalercontaineren er karakteristisk ved, at den fordrer gode manøvreringsevner hos chaufføren, samt grundigt kendskab til sikkerhedsmæssige forhold. Front-loaderen er ikke så udbredt, men i lighed med ophalercontaineren et hjælpeudstyr, som kræver særlige kompetencer i forhold til betjeningen.
* Olie- og kemikalieaffald, som skal håndteres miljømæssigt korrekt, i henhold til Kommunekemis bortskaffelsessystem og i henhold til de sikkerhedsforanstaltninger, der skal overholdes ved indsamling og modtagelse af farligt affald.

**Teknologi og arbejdsorganisering**

I stigende omfang stilles der i udbud af renovation krav til medarbejdernes uddannelsesniveau. Der fordres således kendskab til den gældende lovgivning og de tilhørende affaldsregulativer samt de At-anvisninger, der er gældende på området.

Således skal renovationschaufføren sikre et højt niveau i forhold til indsamling, sortering og behandling af forskellige affaldstyper i forhold til relevante køretøjstyper i renovationen, samt et højt serviceniveau over for kunder og borgere, således at dette medvirker til et bedre miljø.

Fra myndigheder, arbejdsgivere og fagbevægelse er der desuden et ønske om at reducere antallet af såvel akutte- som langtidsarbejdsskader, der kan opstå i forbindelse med renovationsarbejde. Medarbejderen skal således have en bred teoretisk viden om den gældende lovgivning, almen miljøforståelse, og kvalifikationer i forhold til eftersyn, betjening og vedligeholdelse af køretøjer, samt principper for affaldshåndtering i renovationen.

Inden for dagrenovationsområdet og ved slamsugning arbejdes der typisk i team, mens resten af områderne typisk udføres som enearbejde.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

Medarbejderen skal være i besiddelse af et eller flere af følgende certifikater, kørekort og beviser:

* Kørekort til lastbil (C) og påhængsvogn (E).
* Lastbilmonteret kran, D.
* ADR-bevis til vejtransport af farligt gods.
* Hvidt kvalifikationsbevis for unge under 21 år.

**Kompetencens udbredelse på arbejdspladser i jobområdet**

Den enkelte operative medarbejder behersker typisk kompetencer inden for et eller flere affaldsområder, men kravet til øget fleksibilitet gør, at den enkelte medarbejder i større og større omfang skal beherske kompetencer inden for flere områder.

**Beskrivelse af de tilhørende arbejdsmarkedsrelevante kompetencer**

**Renovationsområdets konkurrenceforhold, organisering og økonomi**

**Kort beskrivelse af kompetencen og dens anvendelse i jobområdet**

Medarbejderen har forståelse for de økonomiske sammenhænge i en virksomhed, herunder især hvordan den enkelte renovationsydelse påvirker den samlede økonomi i virksomheden.

Medarbejderen har et grundlæggende kendskab til driftsøkonomiske principper, fx faste og især variable omkostninger.

Den enkelte medarbejder bliver bevidst om de økonomiske konsekvenser af sine handlinger i den samlede logistikkæde.

Medarbejderen har indsigt i renovationsområdets konkurrenceforhold og organisering.

**Teknologi og arbejdsorganisering**

I mange virksomheder er der i lastbilen mulighed for aflæsning af drift- og vedligeholdelsesomkostninger m.v.

Dette stiller krav til medarbejderens IT kvalifikationer.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

**Kompetencens udbredelse på arbejdspladser i jobområdet**

Kompetencen finder anvendelser inden for størstedelen af branchen.

**Beskrivelse af de tilhørende arbejdsmarkedsrelevante kompetencer**

**Slamsugning**

**Kort beskrivelse af kompetencen og dens anvendelse i jobområdet**

Medarbejderen kan udføre opgaver knyttet til særligt indrettede slamsugningskøretøjer. På baggrund af et indgående kendskab til rør- og afløbssystemer, love og regulativer, kan renovationschaufføren planlægge, forberede og udføre spuleopgave med spulevogn, og anvende tilhørende materiel og udstyr sikkerhedsmæssigt korrekt.

**Teknologi og arbejdsorganisering**

Kompetencen imødekommer de krav, som i stigende omfang stilles til operatører af slamsugningskøretøjer, med hensyn til vurdering af arbejdsopgavernes karakter, spulevogne og deres indretning, valg af materiel samt sikkerhed og sundhed i forbindelse med arbejdets udførelse.

Arbejdsområdets varetagelse er karakteriseret ved et stadigt stigende højteknologisk niveau i arbejdsområdets varetagelse. Dette hænger sammen med, at slamsugningschaufførerne i dag løbende skal orientere sig i forhold til nyt materiel, samt kunne anvende komponenter på og ved køretøjet korrekt i forhold til de enkelte arbejdsopgavers indhold. Tillige fordrer anvendelsen af spuleudstyr indsigt i afløbssystemers opbygning, således at omkostninger, miljøskader og fejlvurderinger kan minimeres.

Fra myndigheder, arbejdsgivere og fagbevægelse er der desuden et ønske om at reducere antallet af ulykker i forbindelse med anvendelse af spuleudstyr.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

**Kompetencens udbredelse på arbejdspladser i jobområdet**

Den enkelte operative medarbejder, der arbejder med slamsugning, behersker typisk alle kompetencer inden for området.

**Beskrivelse af de tilhørende arbejdsmarkedsrelevante kompetencer**

**Sundhed, sikkerhed, arbejdsmiljø og adfærd i nødsituationer inden for renovationsområdet**

**Kort beskrivelse af kompetencen og dens anvendelse i jobområdet**

Medarbejderen har en grundlæggende forståelse for elementær sikkerhed på arbejdspladsen, så vedkommende kan anvende sin viden ved løsning af opgaver, som indebærer sikkerhedsmæssige risici. Renovationsmedarbejderen skal især være opmærksom på hygiejne, smittefare og bakteriologiske forhold.

Medarbejderen kan forholde sig aktivt til at mindske arbejds- og belastningsskader, og styrke egen sundhed, på baggrund af sin viden om ergonomi, hvordan fysiske og psykiske belastningsfaktorer kan påvirke det enkelte menneske, og hvordan adfærd og holdninger kan påvirke arbejdslivet.

Medarbejderen skal have kendskab til de mange regler og anvisninger, der er for arbejdets tilrettelæggelse, indretning og udførelse, som udstedes af Arbejdstilsynet.

Medarbejderen kan udføre almindelig og livreddende førstehjælp ved ulykker i transportvirksomheder.

Medarbejderen kan forebygge påvirkninger og skader og reagere hensigtsmæssigt ved brand samt ved farligt gods- og kemikalieuheld og -ulykker.

**Teknologi og arbejdsorganisering**

Operative medarbejdere inden for jobområdet er i dag udsat for betydelige sundhedsmæssige belastninger af både psykisk og fysisk karakter.

De skiftende arbejdstider, besværlige vilkår m.h.t. sund ernæring, ensidigt gentaget arbejde, m.v., stiller krav om sund levevis med det formål at øge trafiksikkerheden, forlængelse af levealder samt mindskelse af erhvervsrelaterede sygdomme.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

**Kompetencens udbredelse på arbejdspladser i jobområdet**

Inden for området arbejdes der til tider under stort tidspres, hvilket medfører risiko for ulykker og skader. Stort set alle virksomheder inden for området arbejder målrettet på at mindske arbejdsulykker og skader.

**Struktur**

**Generel struktur for renovationsuddannelserne.**

Se nedenstående link.

Se yderligere om strukturen på web-adressen [http://www.tur.dk/neobuilder.2008021513101809900060346.html](http://www.tur.dk/neobuilder.2008021513101809900060346.html%20)

**Aktuelt tilkoblede mål**

Niveau kan angives ved enkeltfag.

| **Nummer, niveau og titel** | | **EUU** | **Varighed**  **i dage** |  | **Tilknyttet i perioden** |
| --- | --- | --- | --- | --- | --- |
| 40041 | Den personlige uddannelses- og jobplan | AA | 2,0 |  | 09-09-2014 og fremefter |
| 40137 | Fagunderstøttende dansk som andetsprog for F/I | AP | 10,0 |  | 16-08-2007 og fremefter |
| 40390 | Psykisk arbejdsmiljø i faglærte og ufaglærte job | AD | 2,0 |  | 01-07-2013 til 30-09-2015 |
| 40391 | Arbejdsmiljø inden for faglærte og ufaglærte job | AD | 2,0 |  | 01-07-2013 til 30-09-2015 |
| 40392 | Ergonomi inden for faglærte og ufaglærte job | AD | 2,0 |  | 01-07-2013 og fremefter |
| 40503 | Praktikvejlederens kommunikation med elev/lærling | AD | 2,0 |  | 01-07-2013 og fremefter |
| 40532 | Introduktion til arbejdsmarkedsuddannelserne (F/I) | AP | 3,0 |  | 07-10-2008 og fremefter |
| 40533 | Introduktion til et brancheområde (F/I) | AP | 40,0 |  | 07-10-2008 og fremefter |
| 40534 | Arbejdsmarked, it og jobsøgning (F/I) | AP | 40,0 |  | 07-10-2008 og fremefter |
| 40535 | Introduktion til det danske arbejdsmarked (F/I) | AP | 3,0 |  | 08-10-2008 og fremefter |
| 41947 | Affald - fraktioner | AF | 2,1 |  | 01-01-2004 og fremefter |
| 42845 | Grundlæggende flakkøretøjer | AK | 2,0 |  | 14-04-2010 og fremefter |
| 43343 | Praktik for F/I | AP | 48,0 |  | 01-07-2013 og fremefter |
| 43797 | Dagrenovation - sikkerhed | AK | 2,0 |  | 01-01-2004 og fremefter |
| 43798 | Dagrenovation - kørsel | AK | 3,0 |  | 01-01-2004 og fremefter |
| 43967 | Erhvervsaffald | AK | 2,0 |  | 15-08-2004 og fremefter |
| 43968 | Storskrald | AK | 1,0 |  | 15-08-2004 og fremefter |
| 43969 | Klinisk risikoaffald | AK | 2,0 |  | 15-08-2004 og fremefter |
| 44978 | Jobrelateret fremmedsprog med nuanceret ordforråd | AD | 5,0 |  | 01-07-2013 og fremefter |
| 44979 | Jobrelateret fremmedsprog med basalt ordforråd | AD | 5,0 |  | 01-07-2013 og fremefter |
| 45110 | Håndtering af olie- og kemikalieaffald | AK | 3,0 |  | 01-12-2005 og fremefter |
| 45215 | Grundlæggende faglig regning | AP | 2,0 |  | 09-01-2015 og fremefter |
| 45347 | Grundlæggende faglig matematik | AP | 3,0 |  | 09-01-2015 og fremefter |
| 45511 | Faglig læsning | AP | 2,0 |  | 09-01-2015 og fremefter |
| 45536 | Faglig skrivning | AP | 3,0 |  | 09-01-2015 og fremefter |
| 45545 | Dansk som andetsprog for F/I, basis | AP | 40,0 |  | 09-01-2015 og fremefter |
| 45567 | Dansk som andetsprog for F/I, alment niveau | AP | 40,0 |  | 09-01-2015 og fremefter |
| 45569 | Dansk som andetsprog for F/I, udvidet niveau | AP | 40,0 |  | 09-01-2015 og fremefter |
| 45571 | Fagunderstøttende dansk som andetsprog for F/I | AP | 10,0 |  | 09-01-2015 og fremefter |
| 45572 | Dansk som andetsprog for F/I, basis | AP | 40,0 |  | 01-05-2006 og fremefter |
| 45573 | Dansk som andetsprog for F/I, alment niveau | AP | 40,0 |  | 01-05-2006 og fremefter |
| 45574 | Dansk som andetsprog for F/I, udvidet niveau | AP | 40,0 |  | 01-05-2006 og fremefter |
| 45917 | Praktikvejledning af eud-elever/lærlinge | AF | 1,0 |  | 27-06-2007 og fremefter |
| 47668 | Grundlæggende faglig regning | AP | 2,0 |  | 01-07-2013 og fremefter |
| 47669 | Grundlæggende faglig matematik | AP | 3,0 |  | 01-07-2013 og fremefter |
| 47670 | Faglig læsning | AP | 2,0 |  | 01-07-2013 og fremefter |
| 47671 | Faglig skrivning | AP | 3,0 |  | 01-07-2013 og fremefter |
| 47848 | EU-Efteruddannelse for godschauffører - oblig. del | AK | 3,0 |  | 03-02-2014 og fremefter |
| 47850 | EU-Efteruddannelse for renovationschauffører | AK | 5,0 |  | 24-01-2014 og fremefter |
| 48012 | Instruktører og elever i praktikcentret | AP | 2,0 |  | 18-12-2014 og fremefter |
| 48013 | Mål og læring i praktikcentret | AP | 2,0 |  | 18-12-2014 og fremefter |
| 48049 | Arbejdsmiljø 1 i faglærte og ufaglærte job | AD | 2,0 |  | 20-04-2015 og fremefter |
| 48050 | Arbejdsmiljø 2 i faglærte og ufaglærte job | AD | 2,0 |  | 20-04-2015 og fremefter |